CBBiH godinama gradi kvalitetne odnose sa finansijskim institucijama Švicarske – Biznis.ba\nCBBiH godinama gradi kvalitetne odnose sa finansijskim institucijama Švicarske\nobjavljeno 03. feb 2021. u 16:12\nAmbasador Švicarske u Bosni i Hercegovini Daniel Hunn posjetio je Centralnu banku Bosne i Hercegovine (CBBiH).\nU nastupnu posjetu ambasadora Švicarske primio je guverner CBBiH Senad Softić koji je tom prilikom iskazao zahvalnost za napore koje je uložila Švicarska u ekonomski i socijalni razvoj BiH, te naglasio da CBBiH već godinama gradi kvalitetne odnose sa švicarskom Vladom i njenim finansijskim institucijama.\nAmbasador Hunn ukazao je na činjenicu da je CBBiH već počela s aktivnostima realizacije i korištenja tehničke pomoći u ovoj godini, što je čini najuspješnijom centralnom bankom – korisnikom tehničke pomoći u BCC programu, saopćeno je iz Centralne banke BiH.\nU okviru partnerstva i strategije podrške Švicarske Bosni i Hercegovini odvija se uspješna saradnja sa CBBiH, posebno kroz Program bilateralne pomoći i izgradnje kapaciteta centralnih banaka (BCC), koji se realizuje uz intenzivne konsultacije sa Švicarskim sekretarijatom za ekonomske poslove (SECO) i Institutom za međunarodne studije iz Ženeve. Tokom 2020. godine, ova saradnja se odvijala u virtuelnom formatu, kroz intenzivne konsultacije i edukativne aktivnosti, u skladu s potrebama CBBiH.\n– Iznimno cijenim brzu reakciju i podršku SECO u ovim izazovnim vremenima. Zahvaljujući posvećenosti švicarskog partnera ali i intenzivnim naporima osoblja CBBiH, projekat se odvija u kontinuitetu – zaključio je guverner Softić.\nOvom prilikom guverner je ambasadora Hunna informisao o najnovijim makroekonomskim pokazateljima za Bosnu i Hercegovinu te aktivnostima koje je CBBiH poduzela tokom perioda pandemije u cilju očuvanja monetarne stabilnosti i stabilnosti finansijskog sistema.\nTokom razgovora ambasador Hunn je istakao opredijeljenost njegove države za nastavkom saradnje u okviru partnerstva i strategije podrške Švicarske Bosni i Hercegovini, navodi se u saopćenju.